དེ་བཞིན་མོས་གོ་ལའི་དུས་བབ་ཀྱིས་ཏཱ་ལའི་བླ་མ་ནི་རྒྱ་ནག་ལས་ཁ་བྲལ་བ་ཞིག་རེད་ཅེས་འགྲེལ་བརྗོད་བྱེད་བཞིན་པ་དེ་སྦད་དེ་ནོར་བ་ཞིག་རེད་ཅེས་དང་།ཏཱ་ལའི་བླ་མ་ནི་ངས་མི་ལོ་༢༥ལྷག་གི་རིང་ནས་ཤེས་ཀྱི་ཡོད་པ་མ་ཟད།ཁོང་དང་རྒྱ་ནག་གཞུང་གཉིས་བར་གྱི་གྲོས་མོལ་མཐའ་མ་རྣམས་ཀྱི་བརྒྱུད་རིམ་ནང་ང་རང་ཐད་ཀར་འབྲེལ་བ་ཡོད་མཁན་ཞིག་ཀྱང་ཡིན།ཞེས་དང་།ཏཱ་ལའི་བླ་མར་བོད་རྒྱ་ནག་ནས་ཁ་བྲལ་བྱ་རྒྱུའི་ཐུགས་འདུན་ཡོད་མ་རེད་ལ།དེ་ལས་ཁོང་གིས་ཚད་མཐོའི་རང་སྲིད་རང་སྐྱོང་གི་གནས་བབ་ཐོག་ནས་བོད་མི་རྣམས་སོ་སོའི་དད་མོས་ལ་རང་དབང་ངང་རོལ་ཐུབ་ཐབས་སུ་འབད་ཀྱི་ཡོད་རེད་ཅེས་དང་།ཏཱ་ལའི་བླ་མས་ཁོ་རང་གི་མི་མང་ཚོའི་ཆོས་ལུགས་དད་མོས་སྡུག་སྦྱོང་མེད་པ་བཟོ་ཐབས་བྱེད་ཀྱི་ཡོད་པ་ལ་བརྟེན་ནས།ཁོང་ཁ་བྲལ་བ་ཆགས་རྒྱུའི་ཚབ་ཏུ་ཡར་བསྐུལ་གནང་བའི་ཞི་བདེའི་དབུ་ཁྲིད་ཅིག་ཏུ་ཆགས་ཀྱི་ཡོད་པ་རེད།ཅེས་སོགས་བསྒྲགས་ཡོད་པ་མ་ཟད།མོ་རང་ཉིད་ལ་མཚོན་ན་༧གོང་ས་མཆོག་དང་།རྒྱ་ནག་གཉིས་ཀའི་གྲོགས་པོ་ཞིག་ཡིན་པར་ངོས་འཛིན་བྱེད་ཀྱི་ཡོད་པ་དང་།བོད་དོན་དཀའ་ངལ་དེ་གྲོས་མོལ་གྱི་ལམ་ནས་སེལ་ཐུབ་ཀྱི་ཡོད་སྐོར་བཅས་ཀྱང་བརྗོད་ཡོད་འདུག།